Londýn/Istanbul/Bagdad 30. augusta (TASR) – Britský premiér David Cameron povedal, že hovoril s prezidentom USA Barackom Obamom. Podľa jeho slov sa dohodli, že britsko-americká spolupráca bude pokračovať aj po rozhodnutí Británie nepodporiť vojenskú akciu v Sýrii.
Obama podľa Camerona zdôraznil, ako si cení ich pevného priateľstva a "silného, trvácneho a hlbokého osobitného vzťahu medzi ich krajinami". "Dohodli sa, že ich spoluprácu v medzinárodných záležitostiach bude v budúcnosti pokračovať a obaja zopakovali svoje odhodlanie nájsť politické riešenie sýrskeho konfliktu tým, že dajú všetky strany (konfliktu) dokopy," uviedol hovorca Camerona po vyhlásení, ktoré citovala agentúra Reuters.
Obama diskutoval dnes telefonicky o Sýrii aj s francúzskym prezidentom Francoisom Hollandom v snahe získať čo najširšiu diplomatickú podporu pre prípadnú vojenskú akciu v odvetu za sýrsky chemický útok, pri ktorom podľa amerických tajných služieb prišlo 21. augusta o život 1429 ľudí.
Turecký premiér Recep Tayyip Erdogan dnes povedal, že akákoľvek medzinárodná vojenská intervencia v Sýrii by mala mať za cieľ ukončenie vlády sýrskeho prezidenta Bašára Asada.
"Nemôže to byť 24-hodinová bleskovka," povedal reportérom na recepcii v prezidentskom paláci v Ankare. "To, na čom záleží, je zastaviť krviprelievanie v Sýrii a oslabiť režim tak, aby sa vzdal," dodal.
Iracká šiitska strešná militantná skupina dnes varovala, že zaútočí na americké záujmy v Iraku a regióne, ak Washington bude trvať na vojenskej intervencii proti Sýrii. Niektorí jej členovia ktorí prešli do susednej Sýrie, kde bojujú po boku síl verných Asadovi. Asad je z alawitskej sekty, ktorá je odnožou šiitskeho islamu.